Aivojen tasavirtastimulaatio sai tutkimuksessa yli 60-vuotiaat pärjäämään muistitestissä yhtä hyvin kuin parikymppiset.

Heikon sähkövirran johtaminen aivoihin voi nuorentaa ja notkistaa pääkopan toimintaa lyhytaikaisesti, Nature Neuroscience -tiedelehdessä julkaistu tutkimus osoittaa.

Kun kokeessa yli 60-vuotiaiden henkilöiden aivoja ärsytettiin heikolla sähkövirralla, he menestyivät työmuistia mittaavassa testissä yhtä hyvin kuin 20-vuotiaat koehenkilöt. Vaikutus kesti vielä ainakin tunnin hoidon antamisen jälkeen. Ei tiedetä, säilyykö hyöty vielä tätäkin kauemmin.